KIRJALLINEN KYSYMYS E-2457/01 esittäjä(t): Camilo Nogueira Román (Verts/ALE) komissiolle. Työttömyys ja köyhyys Euroopan unionissa.



Virallinen lehti nro 115 E , 16/05/2002 s. 0092 - 0093



KIRJALLINEN KYSYMYS E-2457/01 esittäjä(t): Camilo Nogueira Román (Verts/ALE) komissiolle (11. syyskuuta 2001) Aihe: Työttömyys ja köyhyys Euroopan unionissa Esitellessään joitakin kuukausia sitten työllisyydenhoidon suuntaviivoja vuodeksi 2001 komissaari Anna Diamantopoulou vakuutti, että Euroopan unionin pääasiallinen tavoite on estää uuden köyhien työläisten luokan muodostuminen luomalla komission ehdotuksen mukaisesti laadukkaita työpaikkoja. Mutta tosiasiallisesti yhteisön taloudessa vaikuttaa ilmiö, joka on tavallinen niin rikkaissa kuin vähemmän kehittyneissä maissa. Nimittäin samaan aikaan kun tarvitaan lisää korkeasti koulutettuja työntekijöitä, vallitsee rakenteellinen työttömyys, joka kohdistuu ensimmäistä työpaikkaa hakeviin nuoriin, erityisesti naisiin, tietynikäisiin henkilöihin tai maahanmuuttajiin. Pitkäaikaistyöttömyys, joka vaikuttaa erityisesti näihin ryhmiin, on Euroopassa 45 prosenttia kokonaistyöttömyydestä. Tämä aiheuttaa kasvavaa puutetta ja rakenteellista köyhyyttä. Minkälaisiin poliittisiin toimiin unioni on päättänyt ryhtyä ja mitä määrärahoja on myönnetty Euroopan yhteiskuntia jakavan vakavan inhimillisen ongelman, köyhyyden torjumiseksi ja ratkaisemiseksi? Anna Diamantopouloun komission puolesta antama vastaus (19. lokakuuta 2001) Yhteisö tukee jäsenvaltioiden pyrkimyksiä torjua pitkäaikaistyöttömyyden ja työmarkkinoilta syrjäytymisen aiheuttamaa köyhyyttä pääasiassa seuraavilla kolmella välineellä: - Euroopan työllisyysstrategialla ja työllisyyttä koskevilla suuntaviivoilla, joilla tähdätään laajojen työmarkkinoiden kehittämiseen siten, että edistetään työllistettävyyttä ja laaditaan suunnitelmia erityistarpeita varten, ja joiden avulla tuetaan tarkoituksenmukaisten työmahdollisuuksien luomista niille henkilöille, joilla on huonoimmat mahdollisuudet saada työpaikka yleisiltä työmarkkinoilta ja niille, jotka pyrkivät yhdistämään paremmin työ- ja perhe-elämän velvoitteet. - Euroopan sosiaalirahasto ja yhteisön Equal-aloite: - Euroopan sosiaalirahasto (ESR) ja muut rakennerahastot pyrkivät edistämään unionin laajempaa taloudellista ja sosiaalista koheesiota. Tärkein toimenpiteitä vaativa politiikan ala on alueiden ja henkilöryhmien tuloja ja työmahdollisuuksia koskeva eriarvoisuus. Vuosia 20002006 koskevissa ESR-ohjelmissa investoidaan ihmisiin 60 000 miljoonalla eurolla osana Euroopan työmarkkinoiden nykyaikaistamista ja uudistamista. ESR-asetuksessa(1) jäsennellään viisi toiminta-alaa, joilla ESR tukee työmarkkinoiden ja inhimillisten voimavarojen kehittämistä. Eräs toiminta-aloista pyrkii edistämään kaikkien yhtäläisiä mahdollisuuksia päästä työmarkkinoille ja siinä suunnataan erityishuomiota marginaaliryhmien integroimiseksi talouselämään ja yhteiskuntaan. Tuki käsittää oppimis- ja työmahdollisuuksien laajentamiseen tähtääviä toimenpiteitä, mukaan luettuna selkeä sitoutuminen digitaalikuilun supistamiseen. ESR:n varoista yli 9 000 miljoonaa euroa osoitetaan tälle toiminta-alalle kaudella 20002006. Portugalissa käytetään noin 16 prosenttia koko ESR-budjetista eli 700 miljoonaa euroa torjumaan ja estämään sosiaalista syrjäytymistä. Yhteisön Equal-aloite on myös osa yhteisön strategiaa, jolla tähdätään parempiin uusiin työpaikkoihin ja jolla varmistetaan, ettei ketään jätetä niiden ulkopuolelle. Equal-aloitteella kokeillaan uusia tapoja vähentää työssäolijoiden ja työnhakijoiden kokemaa syrjimistä ja eriarvoisuutta. Yhteisön osuus on 2 847 miljoonaa euroa kaudella 20002006. Sosiaalisen osallisuuden edistämistä koskeva uusi avoin koordinointimenetelmä, joka johti kaikissa jäsenmaissa vuodesta 2001 alkaen toteutettaviin köyhyyden ja sosiaalisen syrjäytymisen torjumista käsitteleviin kaksivuotisiin toimintasuunnitelmiin (kansalliset toimintasuunnitelmat) sekä yhteisön tasolla tapahtuvaan kokemusten vaihtoon ja keskinäistä oppimista koskevaan menettelyyn. Menettelyyn kuuluu vertailukelpoisten indikaattorien kehittäminen, ja se rahoitetaan komission 75 miljoonan euron viisivuotisohjelmalla, joka käynnistetään tammikuussa 2002. Kansalliset toimintasuunnitelmat tarjoavat kussakin jäsenvaltiossa puitteet, joissa on kehitettävä yhtenäisempää päätöksentekoa köyhyyden ja sosiaalisen syrjäytymisen torjumiseksi, jotta saavutetaan yhteiset tavoitteet, jotka tällä alalla Nizzassa (7.9. joulukuuta 2000) kokoontuneessa Eurooppa-neuvostossa asetettiin. Kansalliset toimintasuunnitelmat auttavat myös jäsenvaltioita tehostamaan sitä vaikutusta, joka ESR:n ja Equalin toimilla on työmarkkinoiden sosiaalisen laajentamisen ja integroimisen edistämiseen. (1) Euroopan sosiaalirahastosta 12 päivänä heinäkuuta 1999 annettu Euroopan parlamentin ja neuvoston asetus (EY) N:o 1784/1999, EYVL L 213, 13.8.1999.